DECRET

/2024, de 8 d’octubre, de reestructuració del Departament de la Presidència.

Mitjançant el Decret 133/2024, d’11 d’agost, de creació, denominació i determinació de l’àmbit de competència dels departaments en què s’organitza el Govern i l’Administració de la Generalitat de Catalunya, modificat pel Decret 362/2024, de 30 de setembre, s’han modificat la denominació i les competències d’alguns departaments, i se n’han creat de nous.

L’article 3.1 de l’esmentat Decret 133/2024, d’11 d’agost, concreta les competències del Departament de la Presidència, fet que comporta la necessitat de reestructurar aquest Departament d’acord amb l’àmbit de competències atribuït.

Per tot això, de conformitat amb l’article 23 de la Llei 13/2008, del 5 de novembre, de la presidència de la Generalitat i del Govern; la Llei 26/2010, del 3 d’agost, de règim jurídic i de procediment de les administracions públiques de Catalunya, i la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya;

A proposta del conseller de la Presidència, i d’acord amb el Govern,

Decreto:

Article 1

Estructura del Departament

1.1. El Departament de la Presidència s’estructura en les unitats directives següents, sota la direcció del conseller o consellera de la Presidència:

*a*) El Gabinet del President o Presidenta.

*b*) La Secretaria General.

*c*) La Secretaria del Govern.

*d*) El Gabinet Jurídic de la Generalitat.

*e*) La Secretaria de Mitjans de Comunicació i Difusió.

*f*) La Secretaria de Governs Locals i Relacions amb Aran.

*g*) La Secretaria d’Administració i Funció Pública.

*h*) La Secretaria de Telecomunicacions i Transformació Digital.

*i*) L’Institut d’Estudis de l’Autogovern.

*j*) La Delegació del Govern de la Generalitat a Madrid.

*k*) La Direcció General de Relacions Institucionals i amb el Parlament.

*l*) La Direcció General de Coordinació Interdepartamental.

*m*) La Direcció General d’Estratègia, Anàlisi i Prospectiva.

*n*) La Direcció General de Comunicació del Govern

1.2. Resten adscrits al Departament de la Presidència:

1.2.1. Mitjançant la Secretaria General, el Patronat de la Muntanya de Montserrat.

1.2.2. Mitjançant la Secretaria del Govern, l’Entitat Autònoma del Diari Oficial i de Publicacions de la Generalitat de Catalunya.

1.2.3. Mitjançant la Secretaria de Mitjans de Comunicació i Difusió, la Corporació Catalana de Mitjans Audiovisuals.

1.2.4. Mitjançant la Secretaria d’Administració i Funció Pública, l’Escola d’Administració Pública de Catalunya.

1.2.5. Mitjançant la Secretaria de Telecomunicacions i Transformació Digital:

*a*) El Centre de Telecomunicacions i Tecnologies de la Informació de la Generalitat de Catalunya.

*b*) L’Agència de Ciberseguretat de Catalunya.

*c*) El Consorci Administració Oberta de Catalunya.

*d*) La Fundació Privada i2CAT, Internet i Innovació Digital a Catalunya.

1.2.6. Mitjançant la Direcció General d’Estratègia, Anàlisi i Prospectiva, el Centre d’Estudis d’Opinió.

1.2.7. La Comissió de Garantia del Dret d’Accés a la Informació Pública.

1.3. El Consell de l’Audiovisual de Catalunya i Intracatalonia, SA es relacionen amb el Departament de la Presidència mitjançant la Secretaria de Mitjans de Comunicació i Difusió.

1.4. La Comissió Jurídica Assessora es relaciona amb el Govern mitjançant el Departament de la Presidència.

1.5. L’Autoritat Catalana de Protecció de Dades es relaciona amb el Govern mitjançant el Departament de la Presidència.

1.6. El Consell de Direcció és l’òrgan que assisteix la persona titular del Departament en les funcions de coordinació general i en l’elaboració de la política del Departament, i fa el seguiment de la seva execució. Està integrat per la persona titular del Departament, que el presideix; per les persones titulars de la Secretaria del Govern i de les unitats directives amb nivell orgànic de secretaria general; per la persona titular del Gabinet del Conseller o Consellera, i també per altres persones que la persona titular del Departament designi. A més, hi poden assistir, d’acord amb el que determini la presidència del Consell, les persones titulars de la resta d’unitats directives del Departament i ens que en depenen.

Article 2

Gabinet del President o Presidenta

2.1. El Gabinet del President o Presidenta depèn funcionalment del president o presidenta de la Generalitat.

2.2. Al Gabinet del President o Presidenta, amb rang orgànic de secretaria general, en els termes previstos a l'article 11.2 de la Llei 13/1989, de 14 de desembre, li correspon l'exercici de les funcions següents:

a) Donar suport i assistència directa a les activitats del president o presidenta.

b) Coordinar i supervisar les unitats que en depenen.

c) Preparar la informació i les dades necessàries que es requereixin pel seu àmbit d'actuació.

d) Qualsevol altra funció de naturalesa anàloga que li encomani el president o presidenta.

2.3 El Gabinet del President o Presidenta s'estructura en:

a) El Gabinet de Relacions Institucionals.

b) El Gabinet de Relacions Externes i Protocol.

c) El Gabinet de Comunicació del President o Presidenta.

d) La Secretaria del President o Presidenta.

2.4 Les persones titulars dels llocs previstos a l'article 2.3 són personal eventual, d'acord amb el que estableix el Decret 2/2005, d'11 de gener, sobre el règim jurídic del personal eventual de l'Administració de la Generalitat.

Article 3

Gabinet del Conseller o Consellera

3.1. El Gabinet del Conseller o Consellera és la unitat d’assistència i suport a la persona titular del Departament, i al capdavant hi ha el director o directora.

3.2. El Gabinet del Conseller o Consellera manté la naturalesa i les funcions que regula l’article 12 del Decret 19/2022, de 8 de febrer, de reestructuració del Departament de la Presidència.

3.3. El Gabinet del Conseller o Consellera s’estructura en:

*a*) L’Oficina de la Secretaria del Conseller o Consellera.

*b*) L’Oficina de Comunicació.

*c*) L’Oficina de Relacions Externes i Protocol.

*d*) L’Oficina de Relacions Institucionals.

3.4. Les unitats que enumera l’apartat anterior mantenen la naturalesa i les funcions que estableixen els articles 12.5 i 13 a 16 del Decret 19/2022, de 8 de febrer.

Article 4

Secretaria General

A la Secretaria General li corresponen les funcions que estableix l’article 13 de la Llei 13/1989, de 14 de desembre, i també les funcions i l’estructura que disposa l’article 4 del Decret 289/2022, de 2 de novembre, modificat pel Decret 349/2022, de 29 de novembre.

Article 5

Secretaria del Govern

5.1. A la Secretaria del Govern li corresponen les funcions següents:

*a*) Les que li atribueix l’article 33.2 de la Llei 13/2008, de 5 de novembre, de la presidència de la Generalitat i del Govern.

*b*) Prestar assistència jurídica i suport tècnic al Govern, preparar les reunions, emetre les certificacions dels acords de les reunions del Govern i custodiar les actes dels acords adoptats, i vetllar per la seva execució.

*c*) Impulsar i coordinar el Consell Tècnic, d’acord amb la persona que en tingui atribuïda la presidència; prestar assistència jurídica i suport tècnic a aquest òrgan; preparar-ne les reunions, i emetre les certificacions dels acords adoptats al Consell Tècnic.

*d*) Supervisar els requisits que han de complir les disposicions, fer-ne el seguiment i determinar les disposicions que han de ser objecte de tramitació conjunta entre diversos departaments.

*e*) Fer les propostes que estimi adients sobre el desplegament normatiu derivat del programa legislatiu del Govern.

*f*) Vetllar per la correcta publicació de les disposicions i actes al *Diari Oficial de la Generalitat de Catalunya*.

*g*) Impulsar i coordinar la política de millora de la regulació normativa i promoure la cultura de la qualitat normativa, a fi d’assegurar l’eficàcia i l’eficiència de l’acció del Govern.

*h*) Formular propostes sobre bon govern i impulsar les iniciatives que estimi adients, en particular per reduir la conflictivitat entre les administracions públiques i la ciutadania.

*i*) Impulsar i coordinar propostes de millora institucional per incrementar l’encert, l’eficàcia i l’eficiència de l’acció del Govern i dels òrgans que li donen suport.

*j*) Formular i impulsar propostes de retiment de comptes per part dels òrgans superiors de l’Administració de la Generalitat i actuar com a unitat de compliment en els àmbits que li corresponguin.

*k*) Coordinar el Gabinet Jurídic de la Generalitat i fer el seguiment de les seves actuacions.

*l*) Rebre informació sobre l’elaboració, el seguiment i l’avaluació del Pla del Govern.

m) Resoldre les sol·licituds d’accés a la informació pública presentades en l’àmbit de les seves competències.

*n*) Impulsar el desenvolupament i el funcionament del sistema de gestió d’expedients normatius i acords del Govern, supervisar-los i fer-ne el seguiment, i promoure les activitats d’anàlisi, assessorament o formació necessàries.

*o*) Qualsevol altra funció de naturalesa anàloga que se li encomani.

5.2. Les funcions que estableixen les lletres *h* i *i* s’exerceixen en coordinació amb la Secretaria d’Administració i Funció Pública, en l’àmbit de les seves competències.

5.3. La Secretaria del Govern s’estructura en:

*a*) L’Oficina del Govern.

*b*) L’Àrea de Millora Institucional.

*c*) L’Àrea de Millora de la Regulació.

5.4. La persona titular de la Secretaria del Govern exerceix, per raó del càrrec, la presidència del Consell d’Administració de l’Entitat Autònoma del Diari Oficial i de Publicacions de la Generalitat de Catalunya.

Article 6

Oficina del Govern

6.1. A l’Oficina del Govern, amb rang orgànic de direcció general, li corresponen les funcions següents:

*a*) Donar suport a la persona titular de la Secretaria del Govern en l’exercici de les funcions que atribueix a aquest òrgan la llei reguladora de la presidència de la Generalitat i del Govern.

*b*) Promoure l’adopció d’instruccions sobre la tramitació de les iniciatives que s’han de sotmetre al Consell Tècnic i al Govern, i establir i difondre criteris amb relació als aspectes formals d’aquestes iniciatives, i vetllar pel seu compliment.

*c*) Vetllar per la correcció i la qualitat tècnica de les iniciatives que se sotmeten a l’aprovació del Govern, i formular consultes, si escau, a les unitats de l’Administració de la Generalitat que disposin dels coneixements especialitzats que en cada cas siguin necessaris.

*d*) Impulsar el desenvolupament i la gestió del Sistema d’Informació, Gestió i Tramitació dels Documents de Govern (SIGOV), supervisar-los i fer-ne el seguiment, i promoure les activitats d’anàlisi, assessorament o formació necessàries.

*e*) Supervisar els tràmits de signatura i, si escau, promulgació de les lleis, els decrets legislatius, els decrets llei i els decrets, i també els tràmits de publicació del conjunt de disposicions i actes administratius de la Generalitat.

*f*) Les altres funcions de naturalesa anàloga que se li encomanin.

6.2. L’Oficina del Govern s’estructura en:

*a*) La Subdirecció General d’Anàlisi d’Iniciatives.

*b*) La Subdirecció General de Tramitació d’Acords i Disposicions.

6.3. Les funcions de l’Oficina del Govern i dels òrgans que en depenen s’exerceixen en coordinació amb les funcions d’assessorament en dret que corresponen als serveis jurídics de la Generalitat i respectant-les plenament.

Article 7

Subdirecció General d’Anàlisi d’Iniciatives

A la Subdirecció General d’Anàlisi d’Iniciatives li corresponen les funcions següents:

*a*) Coordinar, en l’àmbit de l’Oficina del Govern, el seguiment tècnic, l’anàlisi i la tramitació de les iniciatives que s’hagin de sotmetre al Consell Tècnic i al Govern des de la seva inclusió en el circuit de tramitació del Sistema d’Informació, Gestió i Tramitació dels Documents de Govern (SIGOV) fins a la finalització de la seva tramitació, exclosa la publicació oficial.

*b*) Vetllar pel compliment dels requisits documentals i de les directrius sobre la tramitació de les iniciatives que s’hagin de sotmetre al Consell Tècnic i al Govern.

*c*) Proposar l’adopció de criteris amb relació als aspectes formals de les iniciatives que s’hagin de sotmetre al Consell Tècnic i al Govern.

*d*) Elaborar informes sobre els assumptes que se sotmeten al Consell Tècnic i al Govern, en relació amb els requisits formals, de tramitació i de qualitat tècnica.

*e*) Formular propostes de millora del Sistema d’Informació, Gestió i Tramitació dels Documents de Govern (SIGOV) i participar en el seu desenvolupament.

*f*) Atendre les consultes dels departaments relatives a la tramitació de les iniciatives incorporades al circuit de tramitació del Sistema d’Informació, Gestió i Tramitació dels Documents de Govern (SIGOV), exclosa la publicació oficial, i gestionar les incidències que es puguin produir.

g) Les altres funcions de naturalesa anàloga que se li encomanin.

Article 8

Subdirecció General de Tramitació d’Acords i Disposicions

A la Subdirecció General de Tramitació d’Acords i Disposicions li corresponen les funcions següents:

*a*) Coordinar la gestió i la tramitació de les convocatòries dels ordres del dia del Consell Tècnic i del Govern, i preparar les actes de les sessions, seguint les indicacions del director o directora de l’Oficina del Govern.

*b*) Emetre i gestionar els documents i certificacions de documents que siguin necessaris i els generats com a conseqüència de l’adopció dels acords del Consell Tècnic i del Govern.

*c*) Gestionar els actes de comunicació entre la Secretaria del Govern i el Parlament i altres òrgans estatutaris dels projectes de llei aprovats pel Govern i d’altres acords del Govern que requereixin aquest tràmit.

*d*) Formalitzar i arxivar les actes del Consell Tècnic i del Govern, i custodiar-les, i també els originals del Protocol de disposicions, el Llibre de decrets, el Llibre de lleis, el Llibre de decrets legislatius, el Llibre de decrets llei i el Llibre d’actes de preses de possessió.

*e*) Tramitar la signatura i, si escau, la promulgació de les lleis, els decrets legislatius, els decrets llei i els decrets, i diligenciar els acords del Govern.

*f*) Gestionar la publicació oficial, si escau, de les lleis, els decrets legislatius, els decrets llei, els decrets, els acords del Govern i la resta de disposicions i actes administratius de la Generalitat, i fer-ne el seguiment, i també vetllar pel compliment dels requisits formals que en cada cas siguin necessaris.

*g*) Supervisar el control, abans de la tramesa als diaris oficials, de les correccions d’errades.

*h*) Vetllar perquè la informació dels acords del Govern i, si escau, altres matèries de la Secretaria de Govern sigui adequada i completa a l’efecte de complir les obligacions de publicitat activa.

*i*) Coordinar els diferents departaments i l’Entitat Autònoma del Diari Oficial i de Publicacions de la Generalitat de Catalunya en l’àmbit de les publicacions oficials a què fa referència l’apartat *f* d’aquest article.

*j*) Atendre les consultes dels departaments sobre les disposicions i els actes administratius en tràmit de publicació.

*k*) Les altres funcions de naturalesa anàloga que se li encomanin.

Article 9

Àrea de Millora Institucional

L’Àrea de Millora Institucional, que es configura com una àrea funcional, té les funcions següents:

*a*) Donar suport a la Secretaria del Govern i a les unitats directives que en depenen en l’exercici de les seves funcions relacionades amb la millora institucional i el bon govern.

*b*) Analitzar i difondre bones pràctiques en matèria d’enfortiment i millora institucional i formular les propostes que corresponguin per incorporar-les.

*c*) Elaborar propostes per a la millora de l’encert, l’eficàcia i l’eficiència de l’acció del Govern i dels òrgans que li donen suport.

*d*) Estudiar i promoure l’adopció de mesures per al desenvolupament de mitjans de retiment de comptes per part dels òrgans superiors de l’Administració de la Generalitat.

*e*) Col·laborar amb altres unitats que tinguin atribuïdes funcions en matèria de bon govern i donar-los suport, d’acord amb aquestes unitats.

*f*) Analitzar i proposar vies per a la reducció de la conflictivitat entre les administracions públiques i la ciutadania.

*g*) Coordinar i garantir la qualitat i idoneïtat de la informació lliurada per la Secretaria de Govern a requeriment d’altres òrgans i institucions, així com de projectes que afecten la pròpia Secretaria, d’acord amb les directrius de la persona titular de la Secretaria del Govern.

*h*) Gestionar els assumptes pressupostaris, de personal i en matèria de contractació de la Secretaria de Govern i fer-ne el seguiment, d’acord amb els criteris dels òrgans departamentals competents en la matèria i en coordinació amb ells.

*j*) Les altres funcions de naturalesa anàloga que se li encomanin.

Article 10

Àrea de Millora de la Regulació

L’Àrea de Millora de la Regulació, que es configura com una àrea funcional, té les funcions següents:

*a*) Donar suport a la Secretaria del Govern i a les unitats directives que en depenen en l’exercici de les seves funcions relacionades amb la millora de la regulació normativa.

*b*) Impulsar i coordinar l’elaboració del Pla normatiu del Govern, d’acord amb les directrius de la persona titular de la Secretaria del Govern, i també fer-ne el seguiment i garantir-ne el retiment de comptes.

*c*) Elaborar i difondre directrius, protocols i guies metodològiques per a la millora de la regulació, en especial per a l’anàlisi de l’impacte de les normes i la simplificació i la reducció de càrregues administratives.

*d*) Prestar assistència tècnica i consultoria als departaments de l’Administració de la Generalitat de Catalunya per portar a terme les avaluacions de qualitat normativa, i especialment de l’impacte normatiu, dels projectes de disposicions generals i de les normes vigents.

*e*) Vetllar per la qualitat de les avaluacions preliminars i les avaluacions d’impacte dels projectes de disposicions generals que s’hagin de sotmetre al Consell Tècnic i al Govern.

*f*) Elaborar informes periòdics sobre les actuacions desenvolupades en l’execució de la política de millora de la regulació normativa, en els quals es poden efectuar propostes i recomanacions.

*g*) Promoure i desenvolupar activitats d’anàlisi, formació i assessorament per a la millora de la qualitat normativa.

*h*) Les altres funcions de naturalesa anàloga que se li encomanin.

Article 11

Gabinet Jurídic

11.1. El Gabinet Jurídic de la Generalitat té el rang orgànic, les funcions i l’estructura que estableix el Decret 106/2024, d’11 de juny, pel qual s’aprova el Reglament dels serveis jurídics de l’Administració de la Generalitat de Catalunya.

11.2. El Gabinet Jurídic és l’òrgan al qual correspon la funció assessora i contenciosa amb unitat de criteri davant de tots els tribunals judicials i jurisdiccionals en els quals estiguin en joc els interessos de l’Administració de la Generalitat, d’acord amb l’article 4 del Decret 106/2024, d’11 de juny.

Article 12

Secretaria de Mitjans de Comunicació i Difusió

La Secretaria de Mitjans de Comunicació i Difusió manté les funcions i l’estructura que estableix l’article 7 del Decret 289/2022, de 2 de novembre.

Article 13

Secretaria de Governs Locals i Relacions amb Aran

La Secretaria de Governs Locals i Relacions amb Aran manté les funcions i l’estructura que estableix l’article 8 del Decret 289/2022, de 2 de novembre.

Article 14

Secretaria d’Administració i Funció Pública

14.1. La Secretaria d’Administració i Funció Pública manté el rang orgànic de secretaria general, en els termes que estableix l’article 11.2 de la Llei 13/1989, de 14 de desembre.

14.2. A la Secretaria d’Administració i Funció Pública li corresponen les funcions que estableix l’article 9.1 del Decret 289/2022, de 2 de novembre.

14.3. De la Secretaria d’Administració i Funció Pública en depenen:

*a*) La Direcció General de Funció Pública.

*b*) La Direcció General de Govern Obert.

*c*) La Subdirecció General d’Organització de l’Administració i del Sector Públic.

*d*) L’Àrea d’Assessorament i Supervisió Contínua del Sector Públic Institucional.

*e*) El Gabinet de Suport Tècnic i Estudis.

14.4. Els òrgans i l’àrea que enumeren les lletres *c*, *d* i *e* de l’apartat anterior mantenen la naturalesa, les funcions i l’estructura que estableixen els articles 66.1, 66.2, 71 i 74 del Decret 19/2022, de 8 de febrer.

Article 15

Direcció General de Funció Pública

15.1. La Direcció General de Funció Pública té les funcions següents:

*a*) Definir el marc general de l’ocupació pública a Catalunya i implementar les polítiques, els criteris i les directrius en matèria de recursos humans, i dissenyar i executar els processos de transformació de la funció pública catalana, en el seu àmbit competencial.

*b*) Dirigir les relacions amb els agents socials i amb les organitzacions sindicals en l’àmbit de l’Administració de la Generalitat, i també coordinar i desenvolupar i proposar acords i pactes en relació amb la negociació col·lectiva dels empleats i empleades públics de l’Administració de la Generalitat.

*c*) Coordinar les organitzacions sindicals, promoure-les i interlocutar-hi, i impulsar la prevenció de riscos laborals i salut laboral a l’Administració de la Generalitat i proposar les mesures corresponents en el marc del que disposa la normativa aplicable.

*d*) Fomentar la igualtat d’oportunitats entre el personal de l’Administració de la Generalitat, amb la finalitat d’oferir condicions d’igualtat efectiva entre dones i homes en l’accés a l’ocupació pública i en el desenvolupament de la carrera professional, i impulsar, en l’àmbit de la funció pública, les polítiques d’acció i integració social i elaborar els programes corresponents.

*e*) Planificar i dissenyar l’oferta d’ocupació pública, i també supervisar l’aplicació de criteris de planificació i execució en matèria d’oferta d’ocupació pública.

*f*) Planificar, aprovar, supervisar i resoldre els processos selectius i de provisió i les seves bases generals i específiques, competència de la Direcció General de Funció Pública, i impulsar els processos de provisió definitiva departamentals.

*g*) Supervisar i coordinar les actuacions en matèria de gestió de llocs de treball, i elaborar instruccions i establir criteris d’actuació en relació amb les modificacions de les relacions de llocs de treball de l’Administració de la Generalitat.

*h*) Analitzar mesures relatives a l’ordenament jurídic de la funció pública, informar-ne i proposar-ne d’altres, i també dissenyar actuacions i elaborar estudis, projectes i directrius en matèria de gestió de personal al servei de l’Administració de la Generalitat.

*i*) Executar les actuacions necessàries per a la gestió, el manteniment i l’actualització del Registre de personal, així com garantir la fiabilitat dels sistemes d’informació corporatius de recursos humans i del portal de l’empleat, i també coordinar la millora contínua del funcionament en les aplicacions de recursos humans de caràcter transversal.

*j*) Assessorar els departaments de la Generalitat de Catalunya i elaborar informes tècnics i jurídics en matèria de funció pública i condicions de treball, i també fer la valoració conjunta en relació amb la política retributiva de l’Administració de la Generalitat, sens perjudici de les competències que corresponguin a altres òrgans administratius.

*k*) Impulsar i, si és el cas, definir les línies d’actuació relatives al reconeixement de la innovació i el talent mitjançant l’aprofitament i la potenciació de les capacitats del personal de l’Administració i del seu sector públic institucional. S’exerceix aquesta funció en coordinació amb l’Escola d’Administració Pública de Catalunya.

*l*) Planificar, supervisar i coordinar l’actuació de la Inspecció General de Serveis de Personal i les incompatibilitats del seu personal i els alts càrrecs.

*m*) Qualsevol altra funció de naturalesa anàloga que se li encomani.

15.2. De la Direcció General de Funció Pública en depenen:

*a*) La Subdirecció General d’Anàlisi i Planificació Estratègica.

*b*) La Subdirecció General de Relacions Sindicals i Polítiques Socials.

*c*) La Subdirecció General de Selecció.

*d*) La Subdirecció General d’Assessorament Jurídic.

*e*) L’Àrea d’Inspecció General de Serveis de Personal.

15.3. Els òrgans que enumeren les lletres *a*, *b*, *c* i *d* de l’apartat anterior mantenen les funcions i l’estructura que estableixen els articles 60 a 64 del Decret 19/2022, de 8 de febrer, i la resta de la normativa vigent.

15.4. L’Àrea d’Inspecció General de Serveis de Personal, assimilada orgànicament a subdirecció general, té les funcions següents:

*a)* Exercir les funcions que estableix la legislació vigent sobre el règim d’incompatibilitats dels alts càrrecs i del personal al servei de l’Administració de la Generalitat i del seu sector públic, i també les que es refereixen als conflictes d’interès.

*b)* Exercir, com a cap de l’Àrea d’Inspecció General de Serveis de Personal, la funció d’inspecció de la vigilància del compliment de les normes de funció pública a l’Administració de la Generalitat i al seu sector públic, amb independència de les facultats d’inspecció que siguin competència d’altres òrgans.

*c)* Investigar les sol·licituds d’actuació derivades dels protocols d’assetjament per raó d’orientació sexual, expressió o identitat de gènere, i d’assetjament laboral, i informar-ne.

*d)* Proposar actuacions per a la millora del funcionament de les unitats en relació amb el compliment de la normativa sobre funció pública. Avaluar aquestes actuacions i fer-ne el seguiment, en col·laboració amb els departaments afectats, si escau.

*e)* Desenvolupar, facilitar i, si escau, portar a terme les auditories administratives en els termes que estableix la normativa vigent, tenint en compte criteris d’eficàcia, eficiència, racionalitat i simplificació, i proposar les millores adients. Així mateix, promoure la implantació i el desenvolupament dels quadres de comandament.

*f)* Coordinar les actuacions de comunicació interna i externa als departaments de l’Administració de la Generalitat en matèria de personal d’acord amb els principis d’informació pública, transparència i dret d’accés, i elaborar les propostes de resolució de les sol·licituds d’accés a la informació pública que corresponguin a unitats de la Secretaria d’Administració i Funció Pública.

*g)* Qualsevol altra funció de naturalesa anàloga que se li encomani.

Article 16

La Direcció General de Govern Obert

16.1. La Direcció General de Govern Obert té les funcions següents:

*a*) Dirigir la implementació, avaluació i difusió de canals i instruments per fomentar la participació ciutadana.

*b*) Donar suport al món local en l’impuls de les polítiques de participació ciutadana.

*c*) Promoure la col·laboració publicosocial i implicar la ciutadania en la gestió dels serveis públics i els equipaments.

*d*) Coordinar les mesures per garantir el compliment de la normativa de transparència i accés a la informació pública a la Generalitat de Catalunya.

*e*) Donar suport a la ciutadania, a la societat civil, als agents socials i a l’acadèmia en l’accés a la informació pública, i també a la seva difusió i reutilització.

*f*) Col·laborar en el suport al món local en el desplegament i l’aplicació de polítiques de transparència.

*g*) Participar en fòrums nacionals i internacionals en matèria de transparència.

*h*) Promoure la creació d’espais d’aprenentatge, compartició i col·laboració en matèria de transparència.

*i*) Difondre i publicar projectes i bones pràctiques en matèria de transparència.

*j*) Dirigir les actuacions de registre, control i fiscalització dels grups d’interès en el marc de la legislació vigent en matèria de transparència.

*k*) Impulsar, implantar i desenvolupar mesures de bon govern i d’enfortiment de la integritat i de prevenció d’irregularitats i de males pràctiques administratives a l’Administració de la Generalitat i al seu sector públic.

*l*) Col·laborar en la implantació de codis ètics i de conducta i guies o manuals de bones pràctiques en matèria d’integritat, en especial els que són d’aplicació general a alts càrrecs, personal directiu i empleats i empleades públics de l’Administració de la Generalitat i del seu sector públic.

*m*) Instruir els procediments sancionadors derivats de la legislació en matèria de transparència, accés a la informació pública i bon govern en el cas que la persona responsable de la infracció sigui un alt càrrec o personal directiu al servei de l’Administració de la Generalitat o de les entitats del seu sector públic.

*n*) Promoure les actuacions per a la millora de la transparència quant a les polítiques de recursos humans i bon govern de l’Administració pública i el sector públic adscrit, i col·laborar en aquestes actuacions.

*o*) Promoure la implantació de les cartes de servei i altres mesures que permetin l’avaluació dels serveis públics prestats per l’Administració de la Generalitat i el seu sector públic i garantir uns estàndards de qualitat en la prestació d’aquests serveis públics, i també assessorar en aquesta matèria.

*p*) Qualsevol altra funció de naturalesa anàloga que se li encomani.

16.2. De la Direcció General de Govern Obert en depenen:

*a*) La Subdirecció General de Transparència i Grups d’Interès.

*b*) La Subdirecció General de Participació Ciutadana.

Article 17

Subdirecció General de Transparència i Grups d’Interès

17.1. La Subdirecció General de Transparència i Grups d’Interès té assignades les funcions següents:

*a)* Supervisar l’aplicació de les directrius i els criteris corporatius necessaris per garantir el compliment de la normativa de transparència i accés a la informació pública per part dels diferents departaments i entitats del sector públic de l’Administració de la Generalitat.

*b)* Assessorar els departaments de la Generalitat en matèria de publicitat activa i accés a la informació.

*c)* Coordinar l’avaluació del compliment de les obligacions de publicitat activa a l’Administració de la Generalitat de Catalunya i les entitats del seu sector públic, i fer-hi propostes de millora.

*d)* Supervisar i desenvolupar el Portal de la transparència, i coordinar el procés d’integració i garantia d’interoperabilitat dels portals, les aplicacions i la informació que s’hi han de vincular.

*e)* Donar suport al món local i a la resta de subjectes obligats per al compliment i l’avaluació de la normativa de publicitat activa i accés a la informació.

*f)* Coordinar l’elaboració de guies i protocols per facilitar el compliment de les obligacions de publicitat activa per part dels ens obligats per la Llei de transparència, accés a la informació pública i bon govern.

*g)* Coordinar les funcions de registre, seguiment, actualització, control i fiscalització dels grups d’interès en el marc de la legislació vigent.

*h)* Avaluar el compliment de les obligacions derivades de la normativa en matèria de grups d’interès i fer-hi propostes de millora.

*i)* Impulsar iniciatives d’innovació i millorar els processos en matèria de transparència i grups d’interès.

*j)* Coordinar espais d’aprenentatge i col·laboració per compartir i difondre la innovació i les bones pràctiques en transparència i grups d’interès.

*k)* Qualsevol altra funció de naturalesa anàloga que se li encomani.

17.2. De la Subdirecció General de Transparència i Grups d’Interès en depèn l’Àrea de Transparència.

Article 18

Àrea de Transparència

L’Àrea de Transparència, que es configura com una àrea funcional, té assignades les funcions següents:

*a)* Gestionar el compliment de les obligacions de publicitat activa i de dret d’accés a la informació pública de la Generalitat de Catalunya.

*b)* Coordinar les unitats d’informació dels departaments i de les entitats del sector públic institucional en matèria de transparència, i donar-los suport.

*c)* Administrar el Portal de la transparència de Catalunya i el Portal de la transparència de la Generalitat de Catalunya.

*d)* Administrar les aplicacions informàtiques corporatives de suport a la gestió de la publicitat activa i el dret d’accés a la informació pública.

*e)* Coordinar i, si escau, gestionar la resolució de les sol·licituds de dret d’accés de caràcter transversal.

*f)* Elaborar els informes d’avaluació de publicitat activa i d’accés a la informació.

*g)* Portar a terme iniciatives d’innovació en matèria de publicitat activa i accés a la informació.

*h)* Qualsevol altra funció de naturalesa anàloga que se li encomani.

Article 19

Subdirecció General de Participació Ciutadana

La Subdirecció General de Participació Ciutadana té les funcions següents:

*a*) Promoure el desplegament de plans i estratègies de participació ciutadana entre els departaments de l’Administració de la Generalitat de Catalunya i el seu sector públic.

*b*) Establir i difondre els criteris que han de complir els mecanismes de participació ciutadana de l’Administració de la Generalitat de Catalunya i el seu sector públic.

*c*) Prestar assessorament i donar suport als diferents departaments de l’Administració de la Generalitat de Catalunya i el seu sector públic en matèria de participació ciutadana.

*d*) Actualitzar i innovar la infraestructura digital de participació ciutadana de l’Administració de la Generalitat, en coordinació amb altres òrgans amb funcions concurrents en matèria de polítiques i administració digitals.

*e*) Desplegar mesures de suport al món local, al teixit associatiu i al teixit empresarial en matèria de participació ciutadana.

*f*) Promoure la presència de la Generalitat en xarxes internacionals de participació ciutadana i col·laborar-hi de forma activa.

*g*) Generar coneixement i fomentar-ne la generació, fer anàlisi, formar, sensibilitzar i divulgar en matèria de participació ciutadana.

*h*) Qualsevol altra funció de naturalesa anàloga que se li encomani.

Article 20

Secretaria de Telecomunicacions i Transformació Digital

20.1 La Secretaria de Telecomunicacions i Transformació Digital, amb rang orgànic de secretaria general, en els termes que estableix l’article 11.2 de la Llei 13/1989, de 14 de desembre, té les funcions següents:

*a*) Promoure la creació i el desplegament de les infraestructures digitals i de comunicacions electròniques adequades per fer arribar a la ciutadania, a les empreses i a les institucions públiques els serveis de connectivitat i d’accés als serveis digitals subministrats per les empreses operadores.

*b*) Garantir i ordenar el compliment de la normativa en l’àmbit de les infraestructures digitals i de les comunicacions electròniques que són competència de la Generalitat de Catalunya, incloses les d’inspecció i sanció, i excloses les de radiodifusió.

*c*) Vetllar per les necessitats de la Generalitat de Catalunya en l’àmbit de les infraestructures digitals i les comunicacions electròniques i defensar-les, incloses les d’espectre radioelèctric, davant dels òrgans competents en aquesta matèria.

*d*) Impulsar la política d’infraestructures digitals, de comunicacions electròniques i de sistemes d’informació necessaris per satisfer les necessitats en aquesta matèria de l’Administració de la Generalitat i del sector públic institucional adscrit.

*e*) Coordinar les necessitats dels departaments respecte a les relacions amb els prestadors de serveis i operadors de tecnologies digitals i comunicacions electròniques, conjuntament amb el CTTI.

*f*) Desenvolupar les relacions de l’Administració de la Generalitat amb els prestadors de serveis, els operadors d’infraestructures i altres agents, pel que fa a l’àmbit digital i de les comunicacions electròniques.

*g*) Liderar els programes de desplegament d’infraestructures digitals i de comunicacions electròniques, a iniciativa pròpia, en coordinació amb altres administracions, o que corresponguin a iniciatives promogudes o finançades per programes europeus o estatals.

*h*) Garantir el bon govern de les infraestructures desplegades i assegurar-ne la gestió i l’explotació, per atendre les necessitats de les institucions públiques i la societat.

*i*) Impulsar el suport i l’assessorament als ens locals per a la coordinació, la planificació i l’ordenament en matèria d’infraestructures digitals i de comunicacions electròniques.

*j*) Impulsar i coordinar les polítiques de promoció del sector de les comunicacions electròniques i les tecnologies digitals, de manera coordinada amb el departament competent en polítiques d’empresa.

*k)* Definir i dirigir l’estratègia sobre el model de transformació digital de l’Administració de la Generalitat i del seu sector públic, tant en el funcionament intern com en la relació amb la ciutadania.

*l*) Impulsar la implementació de mesures de redisseny per a la simplificació, agilitat, homogeneïtzació i millora dels processos administratius i del funcionament en general de l’Administració de la Generalitat i del seu sector públic.

*m*) Supervisar i coordinar el desenvolupament de la interoperabilitat de serveis digitals i de l’administració digital, i fer-ne el seguiment.

*n*) Definir i impulsar el model de gestió basat en dades i la seva governança a l’Administració de la Generalitat i el seu sector públic, i impulsar-ne l’obertura, i també garantir-ne la fiabilitat, accessibilitat, interoperabilitat i reutilització, tot considerant la privacitat i l’ètica de les dades.

*o*) Impulsar l’Espai comú de dades obertes a Catalunya, els seus serveis i la seva governança, com a valor públic per generar coneixement, mitjançant l’impuls de l’obertura de dades responsables, de qualitat i reutilitzables de les administracions locals, els agents socials, la societat civil i el món universitari.

*p*) Definir, dirigir i impulsar l’estratègia sobre el model d’experiència i d’atenció ciutadana omnicanal, homogeni, integrat, accessible, proactiu i personalitzat i de comunicació clara de l’Administració de la Generalitat i del seu sector públic.

*q*) Assegurar la coordinació transversal de les polítiques en matèria de protecció de dades en l’àmbit de l’Administració de la Generalitat i del seu sector públic institucional.

*r*) Supervisar i coordinar els projectes finançats amb els fons europeus en les matèries competència de la Secretaria d’acord amb els criteris corporatius.

*s*) Definir i dirigir l’estratègia dels serveis digitals d’identificació, d’autenticació i de signatura electrònica de les persones en les seves relacions amb l’Administració de la Generalitat i del seu sector públic i dels empleats públics en l’exercici de les seves funcions.

*t*) Definir, dirigir i impulsar l’estratègia d’intel·ligència artificial, i proposar al Govern els instruments o actuacions normatius i organitzatius necessaris per impulsar i supervisar la intel·ligència artificial en els serveis públics de l’Administració de la Generalitat de Catalunya.

*u*) Dissenyar, conjuntament amb l’Agència de Ciberseguretat de Catalunya, les polítiques de ciberseguretat de la Generalitat de Catalunya i el seu sector públic, i impulsar i establir les actuacions i els programes necessaris en la matèria, per mitjà del disseny i l’aprovació dels plans de ciberseguretat.

*v*) Promoure l’avaluació de les polítiques públiques impulsades pel Govern en el seu àmbit funcional.

*w*) Resoldre les sol·licituds d’accés a la informació pública presentades en l’àmbit de les seves competències.

*x*) Qualsevol altra funció de naturalesa anàloga que se li encomani.

20.2. De la Secretaria de Telecomunicacions i Transformació Digital en depenen:

*a*) La Direcció General de Serveis Digitals i Experiència Ciutadana.

*b*) La Direcció General d’Infraestructures Digitals.

Article 21

Direcció General de Serveis Digitals i Experiència Ciutadana

21.1. Corresponen a la Direcció General de Serveis Digitals i Experiència Ciutadana les funcions següents:

*a*) Definir i desenvolupar les polítiques de modernització, innovació i digitalització de l’Administració de la Generalitat.

*b*) Liderar i impulsar la transformació digital de l’Administració de la Generalitat, especialment pel que fa a la prestació de serveis i el desenvolupament de polítiques públiques, tant en el funcionament intern com en la relació amb la ciutadania.

*c*) Dirigir i impulsar l’estratègia de prestació de serveis digitals proactius i personalitzats.

*d*) Impulsar la interoperabilitat de serveis digitals i l’intercanvi d’informació dins l’Administració de la Generalitat, entre administracions i entre aquestes administracions i altres institucions, inclosa la subscripció de convenis i acords de cessió de dades entre l’Administració de la Generalitat i altres administracions públiques i ens del sector públic autonòmic, estatal o local.

*e*) Donar suport a la planificació, el desenvolupament i l’avaluació de les polítiques digitals que impulsi el Departament, col·laborant amb els òrgans competents en la matèria.

*f*) Definir i desplegar mesures de redisseny per a la simplificació, agilitat i millora del funcionament dels processos administratius de l’Administració de la Generalitat i del seu sector públic institucional, en col·laboració amb altres òrgans amb funcions sobre aquesta matèria.

*g*) Proposar, planificar i liderar el desenvolupament dels sistemes d’informació corporatius, en col·laboració, pel que fa al vessant tecnològic, amb el Centre de Telecomunicacions i Tecnologies de la Informació (CTTI) i el Consorci Administració Oberta de Catalunya (Consorci AOC), i, pel que fa al vessant funcional, amb la resta d’agents implicats, i també donar suport al desplegament d’aquests sistemes als departaments i les entitats del sector públic.

*h*) Proposar i, si escau, implementar mesures correctores en la posada en funcionament de serveis quan es detectin afectacions que poden repercutir en el funcionament normal de les eines i plataformes d’ús corporatiu i dels canals de relació amb la ciutadania.

*i*) Proposar, planificar i liderar l’establiment de les polítiques relatives a la dada i la seva governança a l’Administració de la Generalitat. Impulsar les mesures necessàries per habilitar la gestió de les dades addicionalment a la gestió dels documents en l’àmbit de l’administració digital. Adoptar, igualment, les mesures adients per facilitar la governança de les dades en tot el seu cicle de vida en el que és relatiu a la prestació de serveis públics digitals, sens perjudici de les competències d’altres òrgans.

*j*) Coordinar el procés d’obertura de dades públiques de la Generalitat de Catalunya, i facilitar la reutilització de la informació del sector públic, considerant la privacitat i l’ètica de les dades.

*k*) Donar suport a la ciutadania, als ens locals, a la societat civil, als agents socials i a l’acadèmia en l’àmbit de les dades obertes.

*l*) Vetllar pel desenvolupament de l’Espai comú de dades obertes a Catalunya.

*m*) Potenciar la participació ciutadana i la col·laboració publicoprivada en els processos de transformació digital, i assegurar els estàndards mínims de qualitat, en coordinació amb altres òrgans amb funcions en la matèria.

*n*) Dirigir i impulsar actuacions per millorar l’experiència de la ciutadania en la seva relació amb la Generalitat de Catalunya.

*o*) Dirigir i impulsar l’estratègia dels serveis digitals d’identificació, d’autenticació i de signatura electrònica de les persones en les seves relacions amb la Generalitat de Catalunya i dels empleats públics en l’exercici de les seves funcions.

*p*) Definir i impulsar el model de relació amb els òrgans territorials i centrals dels departaments i els mecanismes per desplegar un model homogeni i integrat d’atenció ciutadana.

*q*) Exercir les funcions com a unitat responsable d’accessibilitat i coordinar la implementació de la normativa en matèria d’accessibilitat als webs i les aplicacions mòbils de l’àmbit de l’Administració de la Generalitat de Catalunya i del seu sector públic institucional.

*r*) Emetre els informes amb caràcter preceptiu sobre les disposicions de caràcter general i els acords del Govern, quan tinguin incidència en els àmbits funcionals i competencials d’aquesta Direcció General, per tal d’assegurar que s’adeqüen a les directrius corporatives en aquestes matèries.

*s*) Establir criteris de coordinació interdepartamental i donar suport al desplegament de l’organització i la governança en el desenvolupament de la normativa vigent en matèria de protecció de dades en l’àmbit de l’Administració de la Generalitat i del seu sector públic institucional.

*t*) Impulsar el desplegament de la normativa necessària per al desenvolupament de les funcions relacionades amb la tramitació digital, la prestació dels serveis digitals i l’experiència ciutadana, i també facilitar l’elaboració d’instruccions per aplicar-la.

*u*) Definir i impulsar l’estratègia de comunicació clara en els serveis i actuacions per a la ciutadania.

*v*) Desplegar l’estratègia d’intel·ligència artificial i impulsar les actuacions organitzatives necessàries per a la coordinació i la supervisió de la intel·ligència artificial en els serveis públics de l’Administració de la Generalitat de Catalunya.

*w*) Qualsevol altra funció de naturalesa anàloga que se li encomani.

21.2. De la Direcció General de Serveis Digitals i Experiència Ciutadana en depenen les unitats següents:

*a*) La Subdirecció General d’Innovació i Administració Digital.

*b*) La Subdirecció General de Dades Obertes i Col·laboració.

*c*) La Subdirecció General d’Atenció Ciutadana.

*d*) L’Àrea de Governança de Dades.

*e*) L’Àrea d’Assessorament i de Suport Jurídic a l’Administració Digital.

*f*) L’Àrea d’Analítica i Millora de l’Experiència Ciutadana.

21.3. Els òrgans i les àrees que enumeren les lletres *a*, *d* i *e* mantenen la naturalesa, les funcions i l’estructura que estableixen els articles 68, 69, 70, 72 i 73 del Decret 19/2022, de 8 de febrer.

21.4. La Subdirecció General de Dades Obertes i Col·laboració manté les funcions i l’estructura que estableix els articles 39 i 40 del Decret 99/2022, de 17 de maig.

21.5. Els òrgans que enumeren les lletres *c* i *f* mantenen les funcions i l’estructura que estableixen els apartats 9, 10, 11, 12 i 13 de l’article 10 del Decret 349/2022, de 29 de novembre, de modificació del Decret 289/2022, de 2 de novembre.

Article 22

Direcció General d’Infraestructures Digitals

22.1. Corresponen a la Direcció General d’Infraestructures Digitals les funcions següents:

*a*) Impulsar les polítiques públiques que promoguin el desplegament de les infraestructures digitals i les comunicacions electròniques per fer arribar els serveis de connectivitat i d’accés als serveis digitals a la ciutadania, al teixit empresarial i a les institucions, en coordinació amb el sector i altres administracions públiques.

*b*) Definir i dirigir programes de desplegament d’infraestructures digitals i de comunicacions electròniques, a iniciativa pròpia o a iniciativa europea o estatal.

*c*) Definir i impulsar iniciatives per garantir el bon govern, la gestió i la posada en valor de les infraestructures digitals desplegades, cercant el màxim impacte vers les necessitats de la societat i les de les administracions públiques.

*d*) Dirigir l’avaluació de les polítiques públiques impulsades en la matèria.

*e*) Dirigir l’execució de les competències en matèria d’infraestructures digitals i comunicacions electròniques que siguin competència de la Generalitat, incloses les d’inspecció i sanció, i excloses les de radiodifusió.

*f*) Fomentar la coordinació i l’alineament de les polítiques de la Generalitat i del seu sector públic en l’àmbit de les infraestructures digitals i les comunicacions electròniques.

*g*) Identificar les necessitats dels departaments en l’àmbit de les infraestructures digitals i comunicacions electròniques, incloses les d’espectre radioelèctric, i impulsar les actuacions necessàries perquè siguin ateses.

*h*) Promoure la cooperació entre administracions públiques en la planificació, el disseny i l’execució de projectes d’infraestructures digitals amb un impacte significatiu en el desenvolupament del territori.

*i*) Potenciar la participació de les empreses, els operadors de serveis, els operadors d’infraestructures, els centres de recerca i altres agents del sector en el disseny de les polítiques públiques que assegurin el desplegament d’infraestructures digitals.

*j*) Dirigir el suport i assessorament als ens locals per a la coordinació, la planificació i l’ordenament en matèria d’infraestructures digitals i de comunicacions electròniques.

*k*) Qualsevol altra funció de naturalesa anàloga que se li encomani.

22.2. De la Direcció General d’Infraestructures Digitals en depèn la Subdirecció General d’Infraestructures Digitals i de Comunicacions Electròniques, que manté les funcions i l’estructura que estableix l’article 57 del Decret 155/2022, de 30 d’agost.

Article 23

Institut d’Estudis de l’Autogovern

L’Institut d’Estudis de l’Autogovern manté el rang orgànic, les funcions i l’estructura que estableixen els articles 76 a 82 del Decret 19/2022, de 8 de febrer.

Article 24

Delegació del Govern de la Generalitat a Madrid

La Delegació del Govern de la Generalitat a Madrid manté el rang orgànic, les funcions i l’estructura que estableixen els articles 83 a 85 del Decret 19/2022, de 8 de febrer.

Article 25

Direcció General de Relacions Institucionals i amb el Parlament

25.1. La Direcció General de Relacions Institucionals i amb el Parlament manté les funcions que estableixen les lletres *a* a *f* i *i* a *j* de l’article 14.1 del Decret 289/2022, de 2 de novembre, modificat pel Decret 349/2022, de 29 de novembre.

25.2. La Direcció General de Relacions Institucionals i amb el Parlament manté l’estructura i les funcions que estableixen les lletres *a* i *c* de l’article 14.2 i 14.3 del Decret 289/2022, de 2 de novembre, modificat pel Decret 349/2022, de 29 de novembre.

25.3. S’adscriu a la Direcció General de Relacions Institucionals i amb el Parlament la Comissió Interdepartamental de Relacions Govern-Parlament, d’acord amb l’article 14.5 del Decret 289/2022, de 2 de novembre, modificat pel Decret 349/2022, de 29 de novembre.

Article 26

Direcció General de Coordinació Interdepartamental

La Direcció General de Coordinació Interdepartamental manté les funcions i l’estructura que fixen l’article 15 del Decret 289/2022, de 2 de novembre, modificat pel Decret 349/2022, de 29 de novembre, i els articles 88 i 92 del Decret 19/2022, de 8 de febrer.

Article 27

Direcció General d’Estratègia, Anàlisi i Prospectiva

La Direcció General d’Estratègia, Anàlisi i Prospectiva depèn funcionalment del president o presidenta de la Generalitat, pel que fa a les funcions per donar-li suport, i manté les funcions que estableix l’article 3 del Decret 19/2022, de 8 de febrer, de reestructuració del Departament de la Presidència.

Article 28

Direcció General de Comunicació del Govern

La Direcció General de Comunicació del Govern manté les funcions i l’estructura que estableixen els articles 2.5 a 2.11 del Decret 289/2022, de 2 de novembre, modificat pel Decret 349/2022, de 29 de novembre.

Disposicions addicionals

Primera

1. Resta adscrit al Departament de la Presidència, mitjançant la Secretaria de Mitjans de Comunicació i Difusió, el Consell Editorial de la Generalitat.

2. Resten adscrits al Departament de la Presidència, mitjançant la Secretaria General, la Comissió de Commemoracions i el Jurat d’Expropiació de Catalunya.

Segona

Se suprimeixen les unitats següents:

*a*) El Comissionat d’Estratègia i Comunicació de la Presidència de la Generalitat i el Govern.

*b*) L’Oficina del o de la Portaveu del Govern.

*c)* La Direcció General d’Administració Digital.

Tercera

La Direcció General d’Anàlisi i Prospectiva passa a denominar-se *Direcció General d’Estratègia, Anàlisi i Prospectiva*.

La Direcció General de Bon Govern, Innovació i Qualitat Democràtiques passa a denominar-se *Direcció General de Govern Obert*.

La Subdirecció General de Publicacions Oficials passa a denominar-se *Subdirecció General de Tramitació d’Acords i Disposicions*.

L’Àrea de Bon Govern passa a denominar-se *Àrea d’Inspecció General de Serveis de Personal*.

Quarta

Totes les referències que la normativa vigent faci a departaments les competències dels quals han estat atribuïdes al Departament de la Presidència s’han d’entendre fetes a aquest Departament. Igualment, totes les referències que la normativa vigent faci a òrgans que aquest Decret modifica s’han d’entendre fetes als òrgans que assumeixen les seves funcions o estructura.

Cinquena

El Departament de la Presidència assumeix els recursos humans i materials vinculats a les funcions incorporades procedents d’altres departaments. Pel que fa als serveis centrals, aquests departaments han de transferir al Departament de la Presidència els recursos humans i materials necessaris en la proporció corresponent.

Sisena

Resten adscrits al Departament de la Presidència o s’hi relacionen les entitats i els òrgans col·legiats amb funcions que s’integren dins les competències assumides per aquest Departament. Les entitats i òrgans esmentats es regeixen per la seva normativa específica en tot el que no estableix aquest Decret.

Disposicions transitòries

Primera

Les persones que ocupen els llocs de comandament de les unitats afectades per aquest Decret, o les àrees funcionals modificades, han de continuar exercint les seves funcions respectives mentre no s’adaptin o es proveeixin, si escau, els llocs de treball corresponents d’acord amb l’estructura regulada.

Segona

Els funcionaris i la resta de personal de l’Administració de la Generalitat que resultin afectats per les modificacions orgàniques d’aquest Decret continuen percebent la totalitat de les seves retribucions amb càrrec als crèdits als quals s’estaven imputant, fins que s’adoptin les disposicions de desplegament i pressupostàries corresponents.

Disposició derogatòria

1. Es deroguen els articles 6, 7, 12.3, 39, 40, 41, 42, 43, 44, 45.1, 45.2 i 65 del Decret 19/2022, de 8 de febrer, de reestructuració del Departament de la Presidència.
2. Es deroguen els articles 37, 38 i 42 del Decret 99/2022, de 17 de maig, de reestructuració del Departament d’Acció Exterior i Govern Obert.
3. Es deroguen els articles 1, 2.12, 5, 9.2, 9.3, 9.4, 9.5, 9.6, 10.1 a 10.8, 10.14 i 16 i les lletres *a*, *d* i *e* de l’article 9.7 del Decret 289/2022, de 2 de novembre, de reestructuració del Departament de la Presidència.
4. Es deroga el Decret 17/2024, de 23 de gener, pel qual es crea el Comissionat d’Estratègia i Comunicació de la Presidència de la Generalitat i el Govern.
5. Es deroguen totes les disposicions de rang igual o inferior que contradiguin aquest Decret o que s’hi oposin.

Disposicions finals

Primera

Es faculta la persona titular del Departament de la Presidència per dictar les disposicions necessàries per al desplegament d’aquest Decret i la persona titular del Departament d’Economia i Finances per fer les adaptacions pressupostàries necessàries per complir aquest Decret.

Segona

Modificació del Decret 413/2011, de 13 de desembre, del Reglament del Consell Tècnic del Govern

Es modifica l’article 2 del Decret 413/2011, de 13 de desembre, del Reglament del Consell Tècnic del Govern, que queda redactat de la manera següent:

“2.1 El Consell Tècnic està presidit pel conseller primer o consellera primera, si ha estat nomenat, o, altrament, pel vicepresident o vicepresidenta del Govern. En cas que no s’hagi nomenat cap dels dos càrrecs anteriors, presideix el Consell Tècnic el conseller o consellera de la Presidència.

2.2 Supleix la presidència del Consell Tècnic la persona titular de la Secretaria del Govern.

2.3 La secretaria del Consell Tècnic correspon a la persona titular de la Secretaria del Govern, o bé a la persona que aquesta designi entre els membres del Consell Tècnic si es dona el supòsit de l’apartat 2.2. La persona que exerceix la secretaria és assistida per la persona titular de la Direcció General de Coordinació Interdepartamental i per la persona titular de l’Oficina del Govern, ambdues amb veu i sense vot.

2.4 Són membres nats del Consell Tècnic les persones titulars de les secretaries generals dels departaments de l’Administració de la Generalitat.

2.5 Les persones que exerceixin la presidència o la secretaria del Consell Tècnic poden acordar l’assistència a les reunions d’alts càrrecs dels departaments o personal directiu d’entitats adscrites o vinculades als departaments. Puntualment, també poden acordar l’assistència d’aquests càrrecs a l’efecte d’assessorar o d’informar sobre assumptes de la seva competència, a proposta del membre del Consell a instància del qual s’hagin inclòs l’assumpte o els assumptes a l’ordre del dia. Aquestes persones actuen amb veu i sense vot.”

Tercera

Aquest Decret entra en vigor el mateix dia de la seva publicació al *Diari Oficial de la Generalitat de Catalunya*.

Barcelona, 8 d’octubre de 2024

Salvador Illa i Roca

President de la Generalitat de Catalunya

Albert Dalmau Miranda

Conseller de la Presidència